นิกเกอิปิดเช้าร่วง 422.76 จุด วิตกศก.โลกชะลอตัว
นิกเกอิปิดเช้าร่วง 422.76 จุด วิตกศก.โลกชะลอตัว
24 ก.ย. 2558

ดัชนีนิกเกอิตลาดหุ้นโตเกียวปิดภาคเช้าร่วงลงกว่า 400 จุดในวันนี้ โดยดัชนีนิกเกอิปิดภาคเช้าร่วงลง 422.76 จุด หรือ 2.34% แตะที่ 17,647.45 จุดเนื่องจากนักลงทุนวิตกกังวลเกี่ยวกับการชะลอตัวของเศรษฐกิจโลก หลังจากตลาดหุ้นนิวยอร์กร่วงลงและข้อมูลที่บ่งชี้ว่าภาคการผลิตของจีนหดตัวลง
ตลาดหุ้นโตเกียวร่วงลงตั้งแต่ตลาดเปิดทำการ และยังคงเคลื่อนไหวในแดนลบช่วงเช้านี้ เนื่องจากนักลงทุนวิตกกังวลเกี่ยวกับตลาดหุ้นทั่วโลกที่ร่วงลงอย่างหนักในช่วงที่ตลาดญี่ปุ่นปิดทำการเนื่องในวันหยุด โดยเฉพาะตลาดหุ้นสหรัฐที่ร่วงลงหลังจากดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีน ซึ่งมาร์กิตจัดทำร่วมกับไฉซิน ลดลงแตะ 47.0 ในเดือนก.ย. ซึ่งต่ำสุดในรอบ 78 เดือน จากระดับ 47.3 ในเดือนส.ค.
หุ้นบางกลุ่มถูกทุบขายอย่างหนักเนื่องจากข่าวอื้อฉาวที่เกิดขึ้นกับบริษัทโฟล์คสวาเกน หลังจากทางการสหรัฐระบุว่า โฟล์คสวาเกนใช้ซอฟต์แวร์ที่ทำให้รถยนต์ดีเซลของบริษัทดูเหมือนว่ามีการปล่อยไอเสียน้อยกว่าความเป็นจริง
               